**Petale de vis (are)**

*Adina Coltea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu ochii închişi în cuvinte

şi aripi crescute în tălpi

alerg pământ de-aduceri aminte

şi înalt, peste cer, tremur din aripi

zboruri nefrânte...

O herghelie de stele

întinde lumină

pe frunţile norilor ca nişte cai

ce-şi flutură coama din iarba puţină

ruptă albastru de verde din rai...

Într-un colţ de zâmbet de lună

în murmur de cântec de paşi

se arcuiesc ştrengar

litere albe cu talpa nebună

de rătăcire prin timpul fugar...

La capătul străzii de sticlă,

pe-o margine ruptă dintr-un abis,

o pasăre floare cu ochiul deschis

vede într-un miez de noapte oblică

lumina ce râde-n petale de vis...